text: Dybbøl Mølle smider toppen
  14 august 2019 kl. 16.59
  Som et led i restaureringen af Dybbøl Mølle blev møllehatten onsdag taget af. 
  En 300 tons tung kran fjernede onsdag møllehatten på Dybbøl Mølle. Arbejdet med toppen af møllen er sket med den største forsigtighed, da man ønsker at bruge den samme møllehat efter restaureringen.
  Projektet med møllehatten gik helt efter planen fortæller møllebygger, Morten Anker Petersen.
  - Det gik super godt. Det er altid spændende, om man finder balancen ved møllehatten, når man skal løfte den. Men det passede første gang, vi løftede den. Der var overhovedet ingen problemer, da vi hejsede den op.
  Møllehatten blev fjernet onsdag morgen fra klokken 7. Klokken 12 åbnede møllen igen for publikum.
  I morgen og fredag skal tandkransen og trækransen, der ligger ovenpå stenmuren på møllen, demonteres og tages ned.
  
  Renoveringprojekt med midler fra regeringen
  Renoveringen af Dybbøl Mølle sker for 2,5 millioner kroner, som den tidligere regering bevilgede sammen med Dansk Folkeparti. Hele projektet koster 3,5 millioner kroner. Den resterende million får Dybbøl Mølle dels fra Slots- og Kulturstyrelsen og dels fra en fond.
  Planen er, at møllen skal stå færdigrestaureret inden den 11. juli 2020, hvor man fejrer 100-året for Sønderjyllands genforening.
  
  Vingerne røg først
  Onsdag den 31. juli blev renoveringen indledt med, at møllens vinger blev fjernet.
  Arbejdet i dag med afmonteringen af møllehatten var næste trin i arbejdet med renoveringen af Dybbøl Mølle.
  Efter arbejdet i dag skal tandkransen fjernes. Efter tandkransen fjernes murkronen og en nystøbt betonmur opsættes. Til sidst monteres tandkransen ovenpå murkronen, hvorefter møllehatten genmonteres oven på en ny tandkrans.
  
  